CELEX: 32015R0049
Language: hr
Date: 2015-01-14 00:00:00
Title: Provedbena uredba Komisije (EU) 2015/49 оd 14. siječnja 2015. o izmjeni Provedbene uredbe Vijeća (EU) br. 1106/2013 o uvođenju konačne antidampinške pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije i o izmjeni Provedbene uredbe Vijeća (EU) br. 861/2013 o uvođenju konačne kompenzacijske pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije

15.1.2015   
            
            
               HR
            
            
               Službeni list Europske unije
            
            
               L 9/17
            
         PROVEDBENA UREDBA KOMISIJE (EU) 2015/49
   оd 14. siječnja 2015.
   o izmjeni Provedbene uredbe Vijeća (EU) br. 1106/2013 o uvođenju konačne antidampinške pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije i o izmjeni Provedbene uredbe Vijeća (EU) br. 861/2013 o uvođenju konačne kompenzacijske pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”),
   uzimajući u obzir Provedbenu uredbu Vijeća (EU) br. 1106/2013 od 5. studenoga 2013. o uvođenju konačne antidampinške pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije (2), a posebno njezin članak 2.,
   budući da:
   A.   MJERE NA SNAZI
   
   
               (1)
            
            
               Vijeće je Uredbom (EU) br. 1106/2013 uvelo konačnu antidampinšku pristojbu na uvoz u Uniju žica od nehrđajućeg čelika:
               
                           —
                        
                        
                           s masenim udjelom nikla od 2,5 % ili više, osim žice s masenim udjelom od 28 % ili više, ali ne više od 31 % nikla te 20 % ili više, ali ne više od 22 % masenog udjela kroma,
                        
                     
                           —
                        
                        
                           s manje od 2,5 % masenog udjela nikla, osim žice s masenim udjelom od 13 % ili više, ali ne više od 25 % kroma i 3,5 % ili više, ali ne više od 6 % masenog udjela aluminija,
                        
                     trenutačno obuhvaćenih oznakama KN 7223 00 19 i 7223 00 99, podrijetlom iz Indije („dotični proizvod”).
            
         
               (2)
            
            
               U ispitnom postupku koji je doveo do uvođenja konačne antidampinške pristojbe surađivao je velik broj proizvođača izvoznika iz Indije. Zbog toga je Europska komisija („Komisija”) odabrala uzorak indijskih proizvođača izvoznika za koje će se provesti istražni postupak.
            
         
               (3)
            
            
               Vijeće je uvelo pojedinačne stope pristojbe na uvoz dotičnog proizvoda u rasponu od 0 % do 12,5 % za trgovačka društva uključena u uzorak i ponderiranu prosječnu pristojbu od 5 % za trgovačka društva koja su surađivala, a nisu uključena u uzorak.
            
         
               (4)
            
            
               Vijeće je uvelo i pristojbu od 12,5 % na razini zemlje za sva ostala trgovačka društva koja se nisu javila ili nisu surađivala u ispitnom postupku.
            
         
               (5)
            
            
               Člankom 2. Provedbene uredbe (EU) br. 1106/2013 propisano je da, kada novi indijski proizvođač izvoznik Komisiji dostavi dovoljno dokaza:
               
                           (a)
                        
                        
                           da dotični proizvod nije izvozio u Uniju tijekom razdoblja na kojem se temelje mjere, odnosno od 1. travnja 2011. do 31. ožujka 2012. („razdoblje ispitnog postupka”);
                        
                     
                           (b)
                        
                        
                           da nije povezan s izvoznikom ili proizvođačem koji podliježe antidampinškim mjerama koje je uvela ta Uredba; i
                        
                     
                           (c)
                        
                        
                           da je doista izvozio dotični proizvod u Uniju nakon razdoblja ispitnog postupka ili je preuzeo neopozivu ugovornu obvezu izvoza znatne količine dotičnog proizvoda u Uniju nakon razdoblja ispitnog postupka,
                        
                     članak 1. stavak 2. te Uredbe može se izmijeniti tako da se novim proizvođačima izvoznicima odobri stopa pristojbe koja se primjenjuje na trgovačka društva koja surađuju, a koja nisu uključena u uzorak, odnosno ponderirana prosječna pristojba od 5 %.
            
         B.   ZAHTJEV NOVOG PROIZVOĐAČA IZVOZNIKA
   
   
               (6)
            
            
               Indijska trgovačka društva Superon Schweisstechnik India Ltd. („prvi podnositelj zahtjeva”) i Anand ARC Ltd. („drugi podnositelj zahtjeva”) zatražila su da im se odobri stopa pristojbe koja se primjenjuje na trgovačka društva koja surađuju, a koja nisu uključena u uzorak („status novog proizvođača izvoznika” ili „SNPI”).
            
         
               (7)
            
            
               Provedeno je ispitivanje kako bi se utvrdilo ispunjavaju li podnositelji zahtjeva kriterije za dodjelu statusa novog proizvođača izvoznika kako je navedeno u članku 2. Provedbene uredbe (EU) br. 1106/2013.
            
         
               (8)
            
            
               Podnositeljima zahtjeva poslan je upitnik s molbom da dostave dokaze o ispunjavanju svih kriterija utvrđenih u članku 2. Provedbene uredbe (EU) br. 1106/2013.
            
         
               (9)
            
            
               Komisija je zatražila i provjerila sve podatke koje je smatrala potrebnima kako bi utvrdila ispunjavaju li kandidati tri uvjeta potrebna za dodjelu statusa novog proizvođača izvoznika. Posjeti radi provjere obavljeni su u prostorijama sljedećih trgovačkih društava:
               
                           —
                        
                        
                           Superon Schweisstechnik India Ltd., Gurgaon,
                        
                     
                           —
                        
                        
                           Anand ARC Ltd., Mumbai.
                        
                     
         
               (10)
            
            
               Prvi podnositelj zahtjeva dostavio je dostatne dokaze o ispunjavanju triju kriterija navedenih u članku 2. Provedbene uredbe (EU) br. 1106/2013. Prvi podnositelj zahtjeva uspio je zapravo dokazati:
               
                           i.
                        
                        
                           da dotični proizvod nije izvozio u Uniju tijekom razdoblja od 1. travnja 2011. do 31. ožujka 2012.;
                        
                     
                           ii.
                        
                        
                           da nije povezan ni s jednim izvoznikom ili proizvođačem iz Indije koji podliježe antidampinškim mjerama uvedenima Provedbenom uredbom (EU) br. 1106/2013; i
                        
                     
                           iii.
                        
                        
                           da je od listopada 2012. u Uniju zapravo izvezao znatnu količinu od 30 tona dotičnog proizvoda;
                        
                     te mu se stoga može odobriti stopa pristojbe koja se primjenjuje na trgovačka društva koja surađuju, a koja nisu uključena u uzorak, odnosno 5 % u skladu s člankom 2. Provedbene uredbe (EU) br. 1106/2013, i trebalo bi ga dodati na popis indijskih proizvođača izvoznika koji surađuju, a koji nisu uključeni u uzorak.
            
         
               (11)
            
            
               Drugi podnositelj zahtjeva, međutim, nije ispunio prvi kriterij jer je dotični proizvod izvozio u Uniju tijekom razdoblja ispitnog postupka. Njegov je zahtjev za SNPI odbačen.
            
         
               (12)
            
            
               Komisija je obavijestila podnositelje zahtjeva i industriju Unije o prethodnim nalazima i dala im priliku da se očituju. Očitovanja nisu dostavljena.
            
         
               (13)
            
            
               Ovom će se Uredbom utvrditi da se dodatna oznaka TARIC B781 pripisuje trgovačkom društvu Superon Schweisstechnik India Ltd. jer se navedeno trgovačko društvo dodaje u Prilog Provedbenoj uredbi Vijeća (EU) br. 1106/2013. Isključivo zbog tehničke integracije u TARIC (integrirana tarifa Europske unije) ista oznaka trebala bi biti primjenjiva na postojeću kompenzacijsku pristojbu za trgovačko društvo uvedenu Provedbenom uredbom Vijeća (EU) br. 861/2013 (3),
            
         DONIJELA JE OVU UREDBU:
   Članak 1.
   Sljedeće društvo dodaje se na popis indijskih proizvođača izvoznika koji surađuju, a koji nisu uključeni u uzorak (dodatna oznaka TARIC B781) u Prilogu Provedbenoj uredbi (EU) br. 1106/2013:
   
               Trgovačko društvo
            
            
               Grad
            
         
               Superon Schweisstechnik India Ltd.
            
            
               Gurgaon, Haryana, Indija
            
         Članak 2.
   Unos „B999” naveden u tablici u članku 1. stavku 2. Provedbene uredbe Vijeća (EU) br. 861/2013 zamjenjuje se sljedećim: „B999 (za Superon Schweisstechnik India Ltd., Gurgaon, Haryana, Indija, dodatna oznaka TARIC je B781)”.
   Članak 3.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 14. siječnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 343, 22.12.2009., str. 51.
   
   
      (2)  SL L 298, 8.11.2013., str. 1.
   
   
      (3)  Provedbena uredba Vijeća (EU) br. 861/2013 od 2. rujna 2013. o uvođenju konačne kompenzacijske pristojbe i konačnoj naplati privremene pristojbe uvedene na uvoz određenih žica od nehrđajućeg čelika podrijetlom iz Indije (SL L 240, 7.9.2013., str. 1.).